Bestyrelsens beretning – generalforsamling 24.3.24

Det er Palmesøndag – og traditionen tro vil jeg gerne byde jer velkommen til dette års generalforsamling her på Vandrehjemmet. Det er dagen hvor vi i grundejerforeningen mødes og hvor vi som bestyrelse kan berette om det forløbne år – og fortælle om foreningens status.

Vi har i året der er gået afholdt 4 bestyrelsesmøder hvor vi altid har en del punkter der skal løses. I dagligdagen er vi ofte i kontakt med hinanden på nettet. Som formand synes jeg vi har en velfungerende forening hvor vi forholder os til punkter til blandt andet til Syddjurs Kommune – men også til interne forhold i foreningen.

I efteråret så jeg en udsendelse om forholdene i en kolonihaveforeningen i Ålborg. Der var forskellige meninger om hvordan den foreningen skulle køres – der var enighed om noget og meget uenighed om andet. Tonerne gik højt og jeg mener bestyrelsen blev væltet og hvis nok genindsat. Sådan har jeg ikke oplevet forholdene her i Dråby – i hver tilfælde ikke endnu.

Som opsamling fra sidste års generalforsamling blev der blandt andet nedsat en gruppe der ville arrangere sankt Hans bål i juni måned og der blev talt om de nye sommerhusgrunde og Dustex. Dette vil jeg komme ind på i de kommende afsnit.

Af punkter vi har arbejdet med i det forløbne år er blandt andet at støtte de grundejere som til kommunen har anket over forskellige byggerier i området. Generelt har vi støttet grundejerne i skrivelser til Syddjurs Kommune om bedt om at de gældende regler bliver overholdt. Som jeg skrev sidste år har vi truffet den beslutning at give os tilkende i de enkelte sager- men ikke medvirke i eventuelle retssager. Jeg ved godt at disse emner kan være følsomme – men jeg tror det er vigtigt at vi hjælper hinanden med at tonen i klager bliver holdt på et ordentlig niveau.

Vi har været i dialog med nogle grundejere på Skonnertvej i forbindelse med anlæggelse af vej til de nye udstykkede grunde. Dette er ikke en opgave for Grundejerforeningen, men vi overtager selvfølgelig vedligehold af vejen efter et vejsyn

Jeg vil gerne takke den siddende bestyrelse for det arbejde de har udført i løbet af året.

Tina – har som kasserer flot styr på økonomien. Hun sidder hårdt på kassen og melder om et fint overskud.

Tak til Jan Vejmand som han efterhånden er kommet til at hedde. Jan har hele tiden øje på vores veje. Og jeg synes vi skylder Jan et stort tak for at vejene for det meste er mere velholdte end de var i tidligere år.

Tak til Ole – som hele tiden sørger for at der en ordentlig tone når grundejere ikke er enige om blandt andet fældning af træer. Vores holdning er at ejerne selv skal finde ud af tvister – og kun tilkalde Ole når det brænder på

Merethe er trådt ind i bestyrelsen som ny sekretær da Hanne Kaa blev sygemeldt. Også tak til dig Merethe for du trådte til.

I foråret valgte vi at undlade at få Dustex på de udvalgte veje da det er en dyr løsning. Jan mente vi selv kunne passe vejene og jeg synes det generelt blev løst. Vi undersøger for tiden et billigere alternativ til Dustex

Sommerhusgrunde

Tilbage i 2020 godkendte Syddjurs Kommune Kommuneplanen hvor der kunne bygges 139 sommerhuse. Planer gik i stå da den tidligere Udvikler ønskede at trække sig. Thorkild Hansen, som repræsentant for Husene ved Stranden – har også i dette år tilstræbt at holde dialogen i gang med Henrik Bernberg fra Teknisk Afdeling. For få uger siden skete det at vi fik oplyst at kommune nu er i gang med at forberede at lokalplanlægningen kan genoptages. Derfor har vi – Thorkild Hansen og jeg – begge tilskrevet kommunen at vi ønsker at komme med i processen omkring ny planlægning. Vi synes vi tidligere er blevet hørt om blandt tilkørselsforholdene til de nye områder. Derfor har vi et fokus på om der er noget i det nye oplæg der adskiller sig fra det oprindelige. Vi vil fortsat arbejde på – at vores veje ikke skal bruges som adgangsveje til stranden og der laves en infrastrukturplan for området.

Henrik Bernberg har imidlertid opsagt sin stilling og vi vil tage kontakt til den nye ansvarlige når han tiltræder.

Afslutningsvis vil jeg sige at jeg synes vi har en velfungerende forening og jeg vil også i år takke alle i foreningen for at medvirke til en god dagligdag. Også tak til de som altid møder op når vi har arbejdsopgaver der skal løses. Vi vil indkalde til en arbejdsdag i løbet af foråret.

Med disse ord vil jeg ønske alle en god varm sommer i vores grundejerforening.

På bestyrelsens vegne

Leif Krabbe, formand